Буковиќ (планина)

**Буковиќ** или **Буковик** — средновисока планина во областа Горно Кичево во западна Македонија.

## Местоположба и одлики

Сместена е меѓу Полошката Котлина на север, Кичевската Котлина на југ, планината Бистра на запад и масивот на Добра Вода односно Челоица  на исток. Планината е мала по површина, со , и понекогаш се смета за дел од масивот на Сува Гора..

Во средишниот дел, Буковиќ има поголем број карстни суводолици и вртачи. Главното било се протега во правец северозапад-југоисток, во должина од околу 10&nbsp;км. Највисок врв е Тепе, со 1.528&nbsp;м, а други повисоки врвови се Буковиќ (1.518&nbsp;м), Чингирли Рид (1.441&nbsp;м) и Колари (1.425&nbsp;м). Источниот дел на планината се смета за посебен дел, и се нарекува Корито.

Во орографските описи на книгата Материјали по изучувањето на Македонија од македонскиот револуционер Ѓорче Петров е даден поопширен опис за Буковиќ при што е запишано дека таму каде што Шар Планина свртува кон југозапад, започнува и ниската и гола планина Влаиница, којашто се протега на исток, а како нејзино продолжение е Буковик, висока планина којашто во југоисточен правец се спушта близу до Кичево. Во југоисточниот крај на Влаиница, имено, таму каде што таа се среќава со северниот крај на Бистра (тоа е кај изворот на Зајашка Река), започнува Буковик, којшто свртува на југоисток  и завршува на 1,5 часа над Кичево. Буковик е на половина повисок од Влаиница. Билото му е остро. Низ неговата средина има преслап по којшто минува патот Гостивар - Кичево. Северната падина на Буковик е доста налегната. Неговите падини од југ го оградуваат Гостиварското Поле и достигнуваат до самиот Гостивар. По средината таа падина е длабоко пресечена од реката Лакавица. Целата северна страна на Буковик е покриена со дрвја, најмногу букови, од коишто и го добил своето име. Планината е населена со Арнаути, поради што е опасен и страшен за патување. Јужната падина на Буковик од кај Кичевско е помалку налегната. Таа е сосема гола, каменеста и безводна. Како што од северната страна Буковиќ има бодар, дури страшен изглед, од јужната страна од кај Кичевско тој има мрачен и непријатен изглед. Тој служи како вододелница меѓу Вардар преку неговата притока Лакавица и Велика (Треска) преку нејзината притока Зајашка Река.

## Геологија
Геолошки, подината на Буковиќ е составена од палеозојски шкрилци, а врз нив смермерени тријаски варовници со дебелина 200 до 300&nbsp;м. Поради овие одлики, Буковиќ низ времето доживеал силно скарстување и денес ги има сите карстни облици, вклучувајќи шкрапи, вртачи, ували, карстни полиња, скрастени долови, пештери и пропасти.

## Знаменитости
На планината се издвојуваат две природни знаменитости:

* Запод — карстно поле
* Убавица (Ѓоновица) — една од најдолгите и забележителните пештери во земјата, заштитена како споменик на природата

## Галерија


File:Буковиќ (Тепе) 02.jpg|Поглед на главното тревнато планинско било со врвот Тепе
File:Буковиќ (Тепе) 03.jpg|Поглед на врвот Тепе од југ
File:Буковиќ (Тепе) 09.jpg|Поглед на врвот Тепе од север
File:Буковиќ (Тепе) 10.jpg|Поглед на главното планинско било од запад
File:Буковиќ (Тепе) 05.jpg|Поглед на највисокиот врв Тепе
File:Буковиќ (Тепе) 06.jpg|Поглед на највисокиот врв Тепе
File:Буковиќ (Тепе) 07.jpg|Поглед на највисокиот врв Тепе
File:Буковиќ (Тепе) 12.jpg|Поглед на главното планинско било
File:Буковиќ (Тепе) 08.jpg|Натрупани камења како ознака на врвот Тепе



## Поврзано
* Сува Гора
* Добра Вода
* Ѓоновичко Кале
* Буковик — вулканска купа кај Влаина

## Наводи

Категорија:Планини во Македонија
Категорија:Општина Кичево